Ιδιαίτερα μεγάλη έκπληξη, αλλά και θλίψη μού προκάλεσε το άρθρο «Στο προσκήνιο πάλι το Μουσείο Μάνου Ελευθερίου» που δημοσιεύθηκε στο φύλλο της εφημερίδας "Ο λόγος των Κυκλάδων" την 12η Νοεμβρίου 2020.

Για άλλη μία φορά γίνεται λόγος για το πολυσυζητημένο πλέον «Μουσείο του Μάνου Ελευθερίου» στη Σύρο, το οποίο, ενώ έχει προ πολλού αποφασισθεί να δημιουργηθεί, έως και σήμερα δεν έχει.

Μάλιστα, σύμφωνα με το ως άνω άρθρο, ο Δήμαρχος του νησιού, κος Νίκος Λειβαδάρας, φέρεται να αποδίδει την καθυστέρηση αυτή αποκλειστικά σε δική μου υπαιτιότητα και στη μη μετάβασή μου στο νησί, ουδόλως δε σε υπαιτιότητα του Δήμου Σύρου. Επ’ αυτού και προς αποκατάσταση της αλήθειας, επιθυμώ να σημειώσω τα ακόλουθα:

Ο αείμνηστος Μάνος Ελευθερίου, ο αγαπημένος μου αδελφός και μεγάλος δημιουργός, αγαπούσε απεριόριστα τη Σύρο, την οποία αποκαλούσε γλυκά «το νησί μου».

Λόγω της απεριόριστης αυτής αγάπης του για τη Σύρο, το έτος 2019 αποφάσισα να παραχωρήσω, και πράγματι παραχώρησα στο Δήμο Ερμούπολης, υπογράφοντας, μάλιστα, την 21η Φεβρουαρίου 2019 σχετικό ιδιωτικό συμφωνητικό παραχώρησης, διάφορα αντικείμενα του αδελφού μου προς το σκοπό να δημιουργηθεί μία μόνιμη στέγη – μουσείο για το Μάνο Ελευθερίου «Μουσείο για το Μάνο Ελευθερίου».

Σε ένδειξη σεβασμού στη μνήμη και στο ανεκτίμητης αξίας έργο του Μάνου Ελευθερίου, η μόνιμη έκθεση συμφωνήθηκε, βάσει του όρου 3 του ως άνω συμφωνητικού, να στεγασθεί σε σημαντικό χώρο της Σύρου και δη στο ισόγειο του Δημαρχείου Ερμούπολης, πρώην «Πάνθεον», ο οποίος χώρος, μάλιστα, θα διαμορφωνόταν μετά από σχετική μελέτη ειδικού βάσει του αυτού ως άνω όρου 3.

Και, ενώ, όλο αυτό το διάστημα ανέμενα εναγωνίως να υλοποιηθούν τα όσα συμφωνήσαμε και να τιμηθεί η μνήμη και το έργο του αδερφού μου, ξαφνικά, αντί του ως άνω χώρου, μού προτείνονταν άλλοι χώροι που, ωστόσο, είτε δεν μπορούσαν να φιλοξενήσουν την έκθεση, είτε δεν ήταν κατάλληλοι για να φιλοξενήσουν τα αντικείμενα του αδελφού μου και να αναδείξουν και τιμήσουν την προσωπικότητά και το έργο του.

Ο ως άνω χώρος του Δημαρχείου επιλέχθηκε για συγκεκριμένους λόγους και δη λόγω των ιδιαίτερων χαρακτηριστικών του, της μοναδικής αρχιτεκτονικής και επιβλητικότητας του, αλλά και λόγω της θέσης του σε πλέον κεντρικό σημείο της Ερμούπολης και, μάλιστα, δίπλα στην κεντρική βιβλιοθήκη του νησιού στην οποία ο αδερφός μου δώρισε χιλιάδες βιβλία ανεκτίμητης αξίας, για να μην αναφερθώ στις λοιπές, πάμπολλες δωρεές και ενισχύσεις που προσέφερε στο «νησί του».

Ένας τέτοιος χώρος αξίζει στον αδερφό μου, οτιδήποτε άλλο υποτιμά το έργο του και προσβάλλει τη μνήμη του, μία υποτίμηση στην οποία αρνούμαι να συμβάλλω.

Όσον αφορά στην αναφορά που γίνεται στο ως άνω άρθρο στη δήθεν μη μετάβασή μου στο νησί προς το σκοπό συζήτησης μίας πρότασης, είναι προφανές ότι ουδόλως αφορά στη στέγη – μουσείο του αδερφού, για την οποία όλα τα σχετικά θέματα έχουν ήδη συμφωνηθεί και, μάλιστα, εγγράφως.

Δηλώνω, λοιπόν, ότι, εάν η εντύπωση που μου δημιουργήθηκε ότι ο ως άνω χώρος δεν είναι πλέον διαθέσιμος για τον αδερφό μου είναι εσφαλμένη, και τούτος είναι διαθέσιμος και έχει ήδη ειδικά μελετηθεί από ειδικό για να στεγάσει τα ανεκτίμητης για εμένα αξίας αντικείμενα του αδερφού μου, ως έχει συμφωνηθεί, είμαι απολύτως διαθέσιμη και έχω κάθε καλή διάθεση να συνεργαστώ για την υλοποίηση αυτού του σημαντικού έργου, τηρουμένων πάντα των όσων έχουν συμφωνηθεί. Τούτο, άλλωστε, το έχω ήδη δηλώσει και αποδείξει εμπράκτως δια της υπογραφής του ως άνω συμφωνητικού και την αποστολή των αντικειμένων στο νησί της Σύρου.

Με εκτίμηση

Η αδελφή του

ΛΙΛΗ ΕΛΕΥΘΕΡΙΟΥ